Kostbare hovedtelefoner fra B&O

Beoplay H100 er ikke et sæt hovedtelefoner, man ønsker at glemme i bussen. Med en vejledende udsalgspris på 10.999 kroner må det være de mest kostbare hovedtelefoner, B&O endnu har lavet. H100 er en videreudvikling af de efterhånde fire år gamle Beoplay H95.

Ifølge B&O er de forbedret i alle discipliner, ligesom de er “med til at at definere fremtidens lyd” på grundlagt af næsten 100 års historie. Der bliver altså ikke lagt fingre imellem.

– De nye hovedtelefoner repræsenterer Bang & Olufsens sande potentiale inden for bærbar lyd, siger Kristian Teär, CEO for Bang & Olufsen.

Med 40 mm specialfremstillede titaniumenheder bag aluminiumsgitre leverer Beoplay H100 Hi-Res-lyd, der er tunet af anerkendte Bang & Olufsen-tonmeistere og inspireret af højttaleren Beolab 90. B&O fortæller, at de har udviklet et nyt, avanceret mikrofonsystem, der leverer krystalklar lyd i selv meget krævende situationer.

Samtidig har de fordoblet ydeevnen af den aktive støjreduktion (ANC) i forhold til forgængeren og udstyret H100 med EarSense-teknologi, der skal skræddersy lyden til brugerens pasform i realtid.

– Beoplay H100 er de bedste hovedtelefoner, vi nogensinde har skabt. Uanset om du lytter til din yndlingsmusik eller har et telefonopkald i et støjende miljø, leverer H100 enestående lyd, lover Bang & Olufsens teknologidirektør Neo Kaplanis.

Beoplay H100 leveres med et læderetui. Når hovedtelefonerne er uden for etuiet og ikke anvendes, går de i strømbesparende tilstand, som sikrer standbytid i op til 90 dage. Opbevares hovedtelefonerne i etuiet, slukkes de, hvilket giver mulighed for mere end et års standbytid, loves det.

Samtidig er hovedtelefonerne lavet, så brugeren selv kan udskifte slidte dele, såsom hovedbøjle og ørepuder. De har desuden 3-DeviceMultipoint, hvilket betyder, at de kan kobles til tre enheder og skifte sømløst mellem dem.

Er Beoplay H100 så pengene værd? De giver vi et bud på inden længe, hvor vi er klar med en anmeldelse af hovedtelefonerne. Hovedtelefonerne kan bestilles fra B&O’s hjemmeside allerede i dag. De fås i tre forskellige farver.

Læs også: Vores anmeldelse af Beoplay H95.

Kostbare hovedtelefoner fra B&O